[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.12.2005

SEC(2005) 1739 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

για τις δαπάνες του ΕΓΤΠΕ-τμήμα Εγγυήσεων Σύστημα έγκαιρης προειδοποίησης αριθ. 8–11/2005

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Σχολια για την εκτελεση του προΰπολογισμου 2005 3

3. Συμπερασματα 5

1. Εισαγωγή

Στον συνημμένο στο παράρτημα πίνακα εμφαίνεται το πραγματικό επίπεδο εκτέλεσης του προϋπολογισμού για την περίοδο από τις 16 Οκτωβρίου 2004 έως τις 30 Σεπτεμβρίου 2005, συγκριτικώς προς την πορεία των δαπανών που ορίζεται από τον δείκτη, όπως θεσπίστηκε βάσει των διατάξεων του κανονισμού (EΚ) αριθ. 2040/2000 του Συμβουλίου, της 26ης Σεπτεμβρίου 2000[1], σχετικά με τη δημοσιονομική πειθαρχία.

2. Σχολια για την εκτελεση του προΰπολογισμου 2005

Κατωτέρω σχολιάζονται εν συντομία οι σημαντικότερες αποκλίσεις μεταξύ του πραγματικού επιπέδου και του επιπέδου εκτέλεσης όπως προβλέπεται από τον δείκτη για τους διάφορους τομείς του προϋπολογισμού 2005 (Σημείωση: εντός παρενθέσεως σημειώνεται το τρέχον επίπεδο υπέρβασης (+) ή υστέρησης (–) εκτέλεσης.

2.1. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνει υπόψη την εξέλιξη της ισοτιμίας δολαρίου/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες εξαρτώνται από την ισοτιμία ευρώ/δολαρίου.

Ο προϋπολογισμός που εγκρίθηκε από την Αρμόδια για τον Προϋπολογισμό Αρχή βασίζεται στις πιστώσεις που ζητήθηκαν στο ΠΠ 2005, το οποίο καταρτίστηκε με βάση τη μέση ισοτιμία 1 ευρώ = 1,25 $. Σημειωτέον ότι για το διάστημα από την 1η Αυγούστου 2004 έως τις 31 Ιουλίου 2005, η μέση ισοτιμία ήταν περίπου 1 ευρώ = 1,27 $, δηλαδή περίπου 2% πάνω από την ισοτιμία που χρησιμοποιήθηκε για την κατάρτιση του ΠΠ 2005.

2.2. Υποκατηγορία 1α - Αγοραίοι παράγοντες

2.2.1. Μέτρα παρέμβασης στην αγορά σιτηρών (+169,1 εκατομμύρια ευρώ)

Θα σημειωθεί σημαντική υπέρβαση εκτέλεσης όσον αφορά τις πιστώσεις του τομέα, λόγω των αυξημένων ποσοτήτων σιτηρών που οδηγούνται σε δημόσια αποθεματοποίηση μετά την υπερπλούσια εσοδεία σιτηρών της περιόδου 2004/05. Όντως, κατά τη στιγμή σύνταξης της παρούσας έκθεσης, περίπου 13,9 εκατομ. τόνοι σιτηρών είχαν εισέλθει σε δημόσια αποθεματοποίηση, έναντι εκτιμώμενων 2,6 εκατομ. τόνων που λήφθηκαν υπόψη στο ΠΠ 2005.

2.2.2. Άμεσες πληρωμές για αροτραίες καλλιέργειες (+192,8 εκατομμύρια ευρώ)

Μετά από έρευνα σχετικά με τις αναμενόμενες πληρωμές των κρατών μελών, με βάση τις ανακοινώσεις τους σχετικά με τις παραμέτρους στις οποίες στηρίζεται η εφαρμογή του εν λόγω καθεστώτος, η Επιτροπή εκτιμά ότι μέχρι τα τέλη της χρήσης θα σημειωθεί υπέρβαση εκτέλεσης ύψους περίπου 200 εκατομ. ευρώ σε σύγκριση με τις διαθέσιμες πιστώσεις του προϋπολογισμού 2005.

2.2.3. Ζάχαρη (+ 28,1 εκατομμύρια ευρώ)

Στο διάστημα της παρούσας χρήσης, σημαντικές ποσότητες ζάχαρης εισήλθαν σε δημόσια αποθεματοποίηση. Κατά τη στιγμή σύνταξης της παρούσας έκθεσης, περίπου 724 000 t παραμένουν στις αποθήκες, ενώ αναμένεται να παραμείνουν εκεί έως τα τέλη της χρήσης. Ως εκ τούτου, η Επιτροπή αναμένει ότι παρά τον βραδύτερο ρυθμό καταβολής επιστροφών κατά την εξαγωγή θα σημειωθεί υπέρβαση εκτέλεσης των πιστώσεων του συγκεκριμένου άρθρου του προϋπολογισμού.

2.2.4. Ελαιόλαδο (+ 115,0 εκατομμύρια ευρώ)

Θα σημειωθεί υπέρβαση εκτέλεσης των πιστώσεων του συγκεκριμένου άρθρου του προϋπολογισμού συνεπεία πληρωμής των υπολοίπων των προηγουμένων περιόδων εμπορίας εκ μέρους των κρατών μελών. Ωστόσο, η εκτιμώμενη υπέρβαση εκτέλεσης αναμένεται να είναι πολύ χαμηλότερη από το τρέχον επίπεδο που εμφαίνεται στα στοιχεία του Σεπτεμβρίου.

2.2.5. Κλωστικά φυτά (+ 86,5 εκατομμύρια ευρώ)

Η Επιτροπή έλαβε απόφαση για το τελικό ύψος ενίσχυσης στο βαμβάκι. Οι προκύπτουσες δαπάνες για το βαμβάκι αναμένεται να είναι κατά περίπου 67,0 εκατομ. ευρώ υψηλότερες από το ποσό που λήφθηκε υπόψη στον προϋπολογισμό 2005 για το υπόψη μέτρο. Ως εκ τούτου, αναμένεται ότι θα είναι προσωρινή η τρέχουσα έκταση υπέρβασης εκτέλεσης.

2.2.6. Οπωροκηπευτικά (– 80,3 εκατομμύρια ευρώ)

Η Επιτροπή έχει τώρα την προσδοκία ότι θα πραγματοποιηθούν οικονομίες χρημάτων συνεπεία των ευνοϊκών συνθηκών που επικρατούν στην αγορά οπωροκηπευτικών. Πράγματι, αναμένεται ότι οι ποσότητες οπωροκηπευτικών που αποσύρθηκαν από την αγορά θα είναι πολύ χαμηλότερες συγκριτικά με τις ποσότητες που λήφθηκαν υπόψη στο ΠΠ 2005. Επί πλέον, ευνοϊκές εξελίξεις οδήγησαν σε αυξήσεις στην αγοραία τιμή της μπανάνας, με συνέπεια μειώσεις στο ύψος της ενίσχυσης που καταβάλλεται για το προϊόν. Εν τούτοις, η παρατηρούμενη στη διάρκεια του έτους αύξηση χορήγησης επιχειρησιακών κεφαλαίων για οργανώσεις παραγωγών αναμένεται να μειώσει τις ανωτέρω οικονομίες έως τα τέλη της χρήσης.

2.2.7. Άλλα φυτικά προϊόντα και μέτρα (– 117,7 εκατομμύρια ευρώ)

Θα σημειωθεί υστέρηση εκτέλεσης των πιστώσεων του συγκεκριμένου άρθρου του προϋπολογισμού συνεπεία της παρατηρούμενης επιβράδυνσης του ρυθμού καταβολής των ενισχύσεων για αποξηραμένη χορτονομή. Επιπλέον, ορισμένα κράτη μέλη δεν τηρούν τις προθέσεις τους ως προς τις πληρωμές για τα διάφορα προγράμματα POSEI, εντείνοντας τοιουτοτρόπως την αναμενόμενη υστέρηση εκτέλεσης των πιστώσεων του επίμαχου άρθρου.

2.2.8. Άμεσες ενισχύσεις οριζόντιου χαρακτήρα (+ 64,3 εκατομμύρια ευρώ)

Όπως ήδη δηλώθηκε στην έκθεση ΣΕΠ αριθ. 6/2005, θα σημειωθεί υπέρβαση εκτέλεσης των πιστώσεων του Απλοποιημένου Καθεστώτος Στρεμματικών Ενισχύσεων (Simplified Area Payments Scheme -SAPS), το οποίο αφορά οκτώ από τα δέκα νέα κράτη μέλη. Αυτό θα οφείλεται στη διπλή ισοτιμία που συνεπάγεται η καταβολή των ενισχύσεων στο εθνικό νόμισμα από τα εν λόγω κράτη μέλη τα οποία δεν συμμετέχουν στο κοινό νόμισμα.

2.2.9. Γάλα και γαλακτοκομικά προϊόντα (– 988,6 εκατομμύρια ευρώ)

Οι ευνοϊκές συνθήκες που επικρατούν στην εσωτερική και την εξωτερική αγορά επέτρεψαν στην Επιτροπή να μειώσει το επίπεδο των επιστροφών κατά την εξαγωγή και των ενισχύσεων στην εσωτερική αγορά για τη διάθεση των διαφόρων προϊόντων του τομέα σε σύγκριση με τα επίπεδα που λήφθηκαν υπόψη στο ΠΠ 2005. Η κατάσταση αυτή είχε ως συνέπεια τη μείωση των δαπανών για τα διάφορα μέτρα στον τομέα, επιφέροντας τοιουτοτρόπως αντίστοιχη εξοικονόμηση χρημάτων. Επιπλέον, συγκεντρώθηκε υπερεισφορά για συνολική πλεονάζουσα ποσότητα άνω του 1,0 εκατομμυρίου τόνων γάλακτος συγκριτικά με την ποσότητα των 0,25 εκατομμυρίων τόνων βάσει της οποίας καταρτίστηκε ο προϋπολογισμός, αυξάνοντας τοιουτοτρόπως περαιτέρω την εξοικονόμηση χρημάτων στον τομέα.

2.2.10. Βόειο κρέας (+ 304,6 εκατομμύρια ευρώ)

Η Επιτροπή επιβεβαιώνει την υπέρβαση εκτέλεσης την οποία εξακολουθεί να δείχνει ο δείκτης στον παρόντα τομέα, θεωρεί δε ότι αυτή θα συνεχιστεί έως τα τέλη της χρήσης συνεπεία των πληρωμών για τις κτηνοτροφικές πριμοδοτήσεις του 2004.

2.2.11. Συμμόρφωση εκκαθάρισης λογαριασμών (– 499,9 εκατομμύρια ευρώ)

Όπως ήδη τονίστηκε στην έκθεση ΣΕΠ αριθ. 6/2005, έως τα τέλη της χρήσης αναμένεται αύξηση των ανακτώμενων ποσών από τα κράτη μέλη, ύψους περίπου –170 εκατομ. ευρώ, συνεπεία της διαδικασίας συμμόρφωσης της εκκαθάρισης λογαριασμών.

2.3. Υποκατηγορία 1β - Αγροτική ανάπτυξη (– 25,8 εκατομμύρια ευρώ)

Οι πιστώσεις 2005 αναλήψεων υποχρεώσεων για την αγροτική ανάπτυξη (EΕ των 15) και για το μεταβατικό μέσο για τα νέα κράτη μέλη ορίστηκαν στο ανώτατο όριο για την παρούσα υποκατηγορία.

Όλες οι πιστώσεις αναλήψεων υποχρεώσεων του προϋπολογισμού είχαν αναληφθεί για το μεταβατικό μέσο το οποίο υλοποιείται βάσει διαχωριζόμενων πιστώσεων. Έως τα τέλη Σεπτεμβρίου 2005, είχαν καταβληθεί 1 167,1 εκατομμύρια ευρώ από τις πιστώσεις πληρωμών για το μεταβατικό μέσο, ύψους 1 369,4 εκατομμυρίων ευρώ, που λήφθηκαν υπόψη στον προϋπολογισμό.

Η τρέχουσα ελαφρά υστέρηση εκτέλεσης αφορά τις πιστώσεις αναλήψεων υποχρεώσεων του ΕΓΤΠΕ – Τμήμα Εγγυήσεων για την αγροτική ανάπτυξη στην ΕΕ των 15 κρατών, αναμένεται δε να διατηρηθεί μέχρι τα τέλη της χρήσης.

3. Συμπερασματα

Για την υποκατηγορία 1α, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2004 έως τις 30 Σεπτεμβρίου 2005 ανήλθε σε 41 574,4 εκατομ. ευρώ, δηλαδή ποσοστό 97,1% των διαθέσιμων πιστώσεων. Για το ανωτέρω χρονικό διάστημα, η υστέρηση ανάλωσης των πιστώσεων του προϋπολογισμού σε σύγκριση με το επίπεδο του δείκτη ανήλθε σε περίπου –524,7 εκατομ. ευρώ. Αυτό θα πρέπει να αποδοθεί κυρίως στον τομέα των ζωικών προϊόντων, ενώ ο τομέας των φυτικών προϊόντων παρουσίασε υπέρβαση εκτέλεσης των πιστώσεων του προϋπολογισμού. Αυτή τη στιγμή, η Επιτροπή θεωρεί ότι η τάση όσον αφορά την πορεία του δείκτη τόσο για τον τομέα των φυτικών προϊόντων (υπέρβαση εκτέλεσης των πιστώσεων), όσο και για τον τομέα των ζωικών προϊόντων (υστέρηση εκτέλεσης των πιστώσεων), θα συνεχιστεί και θα έχει ως συνέπεια υψηλότερη συνολική υστέρηση εκτέλεσης έως τα τέλη της χρήσης.

Για την υποκατηγορία 1β, η απορρόφηση πιστώσεων για τις δαπάνες των κρατών μελών από τις 16 Οκτωβρίου 2004 έως τις 30 Σεπτεμβρίου 2005 ανήλθε σε 4 896,2 εκατομ. ευρώ, δηλαδή ποσοστό 71,6% των διαθέσιμων πιστώσεων. Για το ανωτέρω χρονικό διάστημα, η υστέρηση ανάλωσης των πιστώσεων του προϋπολογισμού σε σύγκριση με το επίπεδο του δείκτη ανήλθε σε περίπου–44,2 εκατομ. ευρώ. Κατά την παρούσα χρονική στιγμή, αναμένεται ότι τον Οκτώβριο 2005 θα έχουν πραγματοποιηθεί σοβαρές δαπάνες από τα κράτη μέλη.

[pic]

[1] ΕΕ L 244 της 29.9.2000, σ. 27.